Thomas Jensen (S), 2009-10-23:
Nu er der mange forskellige måder at karakterisere stater og nationer på.
I går blev Danmark karakteriseret som landet med det mest lykkelige folk i verden, og det kan vi jo være glade for her i Danmark.
Når jeg tænker på Schweiz, tænker jeg på, at det er det land med bankhemmeligheden, at det er det land med den hullede schweizerost, og at det er det land, hvor man opfandt kukuret.
Jeg må sige, at det med hensyn til skatteforholdet mellem Danmark og Schweiz i dag jo er sådan, at vi ikke kan få et kuk at vide, og det betyder, at der er et kæmpe, kæmpe skattehul.
Så den der schweizerost og kukuret og bankhemmeligheden er stadig væk noget af det, jeg vil huske Schweiz for.
Det blev jeg faktisk også bekræftet i i dag, da jeg læste Berlingske Business, hvor den samme skattemand, som tidligere i dag har været omtalt her i Folketingssalen, udtaler, at hvis schweizerne skal opgive bankhemmeligheden, skal der en folkeafstemning til, og at det udfald er givet på forhånd.
Så derfor er det virkelig op ad bakke med at få en tilbundsgående, god aftale med Schweiz, men alligevel skal vi gøre forsøget, og derfor er jeg som socialdemokrat selvfølgelig også positiv over for den aftale, der nu er indgået her, for den eksisterende overenskomst mellem Danmark og Schweiz er fra 1973 og er utidssvarende og uhensigtsmæssig på en række punkter.
I 2005 blev OECD-modellens artikel 26 om international informationsudveksling ændret, så pligten til at videresende oplysninger – og også om nødvendigt til først at indhente oplysningerne – nu også gælder pengeinstitutter.
Schweiz har hidtil afvist den internationale udveksling af bankoplysninger, men har nu accepteret at ville give andre landes skattemyndigheder sådanne oplysninger, når der indgået aftale herom med de berørte lande.
Derfor er det så glædeligt, at efter vedtagelsen af det her lovforslag skal myndighederne i Schweiz fremover bistå de danske myndigheder med oplysninger, der skal indhentes fra schweiziske pengeinstitutter, når de danske myndigheder anmoder om det.
Det er altså en aftale, der er en parallel til de aftaler, som Danmark har indgået med Belgien, Luxembourg, Singapore og Østrig, og til de andre aftaler, som vi har behandlet tidligere i dag.
Protokollen indeholder endvidere en ændring af pensionsbestemmelsen.
Hidtil har pensionsudbetalinger kun kunnet beskattes i pensionistens bopælsstat; efter ændringen kan pensionsudbetalinger i overensstemmelse med nuværende dansk forhandlingspraksis beskattes i kildestaten, hvis der har været fradrags- eller bortseelsesret for pensionsudbetalingerne i kildestaten.
Jeg skal skynde mig at understrege, at ændringen ikke omfatter pensionister, der allerede var bosat i Schweiz eller Danmark den 21. august 2009 og som allerede på den dato oppebar pensionsudbetalinger fra det andet land.
Her fortsætter bopælsbeskatningen efter den pågældende pensionsordning.
Socialdemokraterne kan støtte forslaget, så Danmark kan tiltræde en ny dobbeltbeskatningsoverenskomst med Schweiz, men jeg er stadig væk skeptisk på baggrund af de udtalelser, der er kommet frem i Berlingske Business i dag, og derfor vil vi under udvalgsbehandlingen selvfølgelig stille spørgsmål til det her om, hvor detaljerede oplysninger vi her i Danmark kan forvente at få fra Schweiz.
Da den radikale ordfører ikke kan være til stede i dag, skal jeg igen orientere om, at Det Radikale Venstre også ser positivt på forslaget.